钦定古今图书集成/明伦汇编/官常典/第204卷 > 源乾曜
## 钦定古今图书集成/明伦汇编/官常典/第204卷 > 源乾曜

按《唐书》本传，“乾曜，相州临漳人。祖师民，隋刑部侍郎。
父直心，高宗时太常伯，流死岭南。乾曜第进士，神龙
中，以殿中侍御史黜陟江东，奏课最，频迁谏议大夫。
景云后，公卿百官上已九日废射礼，乾曜以为圣王
教天下必制礼以正人情。君子三年不为礼，礼必坏；
三年不为乐，乐必崩。古之择士，先观射礼，非取一时
乐也。夫射者，别邪正，观德行，中祭祀，辟寇戎，古先哲
王，莫不递袭。比年以来，射礼不讲，所司吝费，而旧典
为亏。臣愚谓所计者财，所亏者礼，故孔子不爱羊而
存礼也。”大射谓《春秋》不可废。开元初，邠王府吏犯法，
元宗敕左右为王求才，长史太常卿姜晈荐乾曜自
梁州都督召见，神气爽澈，占对有序。帝悦之，擢少府
少监，兼邠王府长史，累进尚书左丞。四年，拜黄门侍
郎、同紫微黄门平章事。逾月，与姚崇俱罢。会帝东幸，
以京兆尹留守京师，治尚宽简，人安之。居三年，政如
始至。仗内白鹰因纵失之，诏京兆督捕获，于野絓榛
死，吏惧得罪，乾曜曰：“上仁明，不以畜玩寘罪，苟其获
戾，尹专之。”遂入自劾失旨，帝一不问，众伏其知体而
善引咎。八年，复为黄门侍郎、同中书门下三品，进位
侍中。建言：“大臣子并求京职，俊乂率任外官，非平施
之道。臣三息俱任京师，请出二息补外，以示自近始。”
诏可。乃以子河南参军弼为绛州司功太祝，洁为郑
尉。诏曰：“乾曜身率庶寮以让，既请外，其子又复下迁。
《传》不云乎：‘范宣子让，其下皆让’。晋国之人于是大和。
道之或行，仁岂远哉！其令文武官父子昆弟三人在
京司者，分任于外。”繇是公卿子弟皆出补。帝尝自较
其考，与张说偕赐。时议者言国执政所以同休戚，不
崇异，无以责功。帝乃诏中书门下共食实户三百，堂
封自此始。东封还，为尚书左丞相，兼侍中。久之，罢侍
中，迁太子少师，避祖名更授少傅、安阳郡公。帝幸东
都，以老疾不任陪扈，卒，赠幽州大都督。乾曜性谨重，
其始仕已四十馀，历官皆以清慎恪敏得名。为相十
年，与张嘉贞、张说、李元纮、杜暹同秉政，居中未尝廷
议可否事，晚节唯唯联署，务为宽平惇大，故鲜咎悔。
姜晈为嘉贞所排，虽得罪，讫不申救，君子讥焉。